**EELNÕU 2022/**

 **KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |

**VILJANDI LINNAVOLIKOGU**

MÄÄRUS

### 29. september 2022 nr

Viljandi linna eelarvestrateegia aastateks 2022–2028

Määrus kehtestatakse kohaliku omavalitsuse korralduse seaduse § 22 lõike 1 punkti 7, § 371, § 372 lõigete 4 ja 7, kohaliku omavalitsuse üksuse finantsjuhtimise seaduse § 20, Viljandi Linnavolikogu 31.10.2014 määruse nr 33 „Viljandi linna arengukava ja eelarvestrateegia koostamise, muutmise, menetlemise ja kinnitamise kord“ alusel ning arvestades Viljandi Linnavolikogu 27.01.2022 otsust nr 24 „Viljandi linna arengustrateegia 2035+, Viljandi linna arengukava aastateks 2022–2028 ja Viljandi linna eelarvestrateegia aastateks 2022-2028 koostamise algatamine ning ajutise komisjoni moodustamine“

§ 1. Kinnitada Viljandi linna eelarvestrateegia aastateks 2022–2028 vastavalt määruse lisale.

§ 2. Tunnistada kehtetuks Viljandi Linnavolikogu 26.11.2020 määrus nr 90 „Viljandi linna eelarvestrateegia aastateks 2020-2025“.

§ 3. Määrus jõustub kolmandal päeval pärast avaldamist Riigi Teatajas.

Lisa: Viljandi linna eelarvestrateegia aastateks 2022–2028

(allkirjastatud digitaalselt)

Helmen Kütt

linnavolikogu esimees

# Koostaja: Marika Aaso

**Esitatud:**

**Esitaja:** Viljandi Linnavalitsus **Ettekandja:**

**Lk arv: 5**

**Hääletamine:** koosseisu häälteenamus

Seletuskiri

**Viljandi linna eelarvestrateegia aastateks 2022–2028**

Eelarvestrateegia koostatakse arengukavas sätestatud eesmärkide saavutamiseks, et planeerida kavandatavate tegevuste finantseerimist ja eelnõu eesmärgiks ongi kehtestada linnavolikogu menetluses oleva määrusega „Viljandi linna arengustrateegia 2035+ ja Viljandi linna arengukava 2022–2028“ kooskõlas olev finantsplaan.

Vastavalt kohaliku omavalitsuse korralduse seaduse (KOKS)[[1]](#footnote-1) § 22 lõike 1 punktile 7 on eelarvestrateegia vastuvõtmine ning muutmine volikogu ainupädevuses. Vastavalt KOKS § 45 lõikele 5 on eelarvestrateegiaga seotud otsustuste vastuvõtmiseks vajalik volikogu koosseisu häälteenamus.

Viljandi linna eelarvestrateegia on koostatud vastavalt kohaliku omavalitsuse üksuse finantsjuhtimise seaduse (KOFS)[[2]](#footnote-2) § 20 nõuetele. KOFS § 20 lõike 3 kohaselt esitatakse eelarvestrateegias:

1) kohaliku omavalitsuse üksuse majandusliku olukorra analüüs ja prognoos eelarvestrateegia perioodiks;

2) eelarvestrateegia vastuvõtmisele eelnenud aasta tegelikud, jooksva aasta eeldatavad ja eelarvestrateegia perioodiks prognoositavad põhitegevuse tulud vähemalt KOFS § 7 lõike 1 või § 14 lõike 1 detailsuses, eeldatavad põhitegevuse kulud vähemalt § 8 lõike 1 või § 15 lõike 1 detailsuses, investeerimistegevuse eelarveosa olulisemad tegevused ja investeeringud koos kogumaksumuse prognoosi ja võimalike finantseerimisallikatega, eeldatav finantseerimistegevuse maht ning likviidsete varade muutus;

21) informatsioon eelarvestrateegia perioodiks kavandatavatest kohalike maksude ja maamaksu muudatustest;

3) ülevaade kohaliku omavalitsuse üksuse ja temast sõltuvate üksuste majandusolukorrast, sealhulgas arvnäitajad, mis on vajalikud põhitegevuse tulemi ja netovõlakoormuse määra arvutamiseks;

4) kohaliku omavalitsuse üksuse ja kohaliku omavalitsuse üksuse arvestusüksuse põhitegevuse tulem eelmisel aastal, jooksvaks aastaks prognoositud ja eelarvestrateegia perioodi igaks aastaks prognoositav põhitegevuse tulem vastavalt KOFS §-le 33 iga aasta lõpu seisuga;

5) kohaliku omavalitsuse üksuse ja kohaliku omavalitsuse üksuse arvestusüksuse tegelik netovõlakoormus eelmisel aastal, jooksvaks aastaks prognoositud ja eelarvestrateegia perioodiks prognoositav netovõlakoormus vastavalt KOFS §-le 34 iga aasta lõpu seisuga;

6) muu kohaliku omavalitsuse üksuse finantsjuhtimise korraldamiseks oluline informatsioon.

Samuti lähtutakse koostamisel ja menetlemisel KOKS-i §-st 37, mille lõike 1 alusel peab linnal olema arengukava ja eelarvestrateegia, mis on aluseks eri eluvaldkondade arengu integreerimisele ja koordineerimisele. KOKS-i § 371 sätestab, et eelarvestrateegia on arengukavast tulenev selgitustega finantsplaan, mis on arengukava osa või arengukavaga seotud iseseisev dokument. Arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel.

Eelarvestrateegia tuleb koostada vähemalt nelja eelseisva eelarveaasta kohta, kuid kuna eelarvestrateegiaga koos menetletava Viljandi linna arengukava periood on kuni aastani 2028, siis hõlmab ka eelarvestrateegia eelseisvat kuut aastat. Põhjusel, et periood kestab aastani 2028, ei ole kohustuslik arengukava ja eelarvestrateegiat 2023. ja 2024. aastal üle vaadata, kuid vastavad otsused teeb linnavolikogu igal aastal eraldi.

Viljandi Linnavolikogu algatas 27.01.2022 Viljandi linna arengustrateegia 2035+ ning Viljandi linna arengukava ja eelarvestrateegia aastateks 2022–2028 ülevaatamise ja moodustas selleks ajutise komisjoni.

Arengudokumentide koostamise eesmärgiks on kaasajastada hetkeolukorra kirjeldus ja tulevikuprognoosid, tagades erinevate valdkondade tasakaalustatud ja jätkusuutlik areng, määrata linna arengusuunad pikemaks perioodiks ning kokku leppida tegevused ja investeeringud lähiaastateks, lähtudes linna erinevate valdkondade hetkeolukorrast, suundumustest ja rahalistest võimalustest.

Arengudokumentide koostamist juhtinud ajutine komisjon lähtus kehtivatest arengudokumentidest, korraldas teemaplokkide arutelu, otsustas võimalike olulisemate muutuste üle ning kooskõlastas Viljandi linna arengustrateegia 2035+, Viljandi linna arengukava aastateks 2022–2028 ja Viljandi linna eelarvestrateegia aastateks 2022–2028 eelnõud.

Eelarvestrateegia eelnõu on koostades lähtudes:

* kohustuslikest nõuetest, mida riik on strateegiadokumendile seadnud,
* kehtiva eelarvestrateegia ülesehitusest,
* 2022. aasta eelarveandmetest,
* 2022. ja järgnevate aastate majandusprognoosidest,
* koalitsioonilepingus kajastatust,
* arengukava eelnõus kajastatust;
* eelarvete eest vastutajate ettepanekutest;
* linnavalitsusega ning koalitsiooniga kooskõlastatud tulude, kulude ja investeeringute plaanist.

Eelarvestrateegia koostamise aluseks olid järgmised eeldused:

* Koroonakriisi ning Ukraina sõja mõjude tõttu kasvavad hinnad 2022. aastal oluliselt ning sõjaeelsele tasemele enam ei lange. See pärsib nii investeeringuid kui ka igapäevase majandustegevuse mahtusid, sest linna tulubaas ei kasva samavõrra.
* Residendist füüsiliste isikute maksustatavast tulust laekub maksumaksja elukohajärgsele kohaliku omavalitsuse üksusele 11,96%. Tulumaksulaekumise kasv strateegiaperioodil on 7-8% aastas, mida toetab põhiliselt eeldatav sissetulekute kasv. Maksumaksjate brutokuupalk kasvab strateegiaperioodil 6-8% aastas. Maksumaksjate arvu kasv on 0-1% aastas.
* Maamaksumäär püsib 2,5% maa maksustamishinnast, maa korralist hindamist ei toimu.
* Uusi kohalikke makse vaadeldaval perioodil ei kehtestata.
* Antavates toetustes on linna omavahenditest antavatel toetustel kasv 2024. aastast 5% aastas.
* Linnalt tasu saavate isikute palgamäärad on 2023. aastal võrdsed 2022. aasta algusel kinnitatuga. Alates 2024. aastast on palgafondidesse arvestatud 3-5% kasvu. 2023. aasta palgafondide muutus otsustatakse 2023. aasta eelarve menetlemise käigus, sest strateegia koostamise ajal on tulude ja muude kulude prognoosimine kiirelt muutuva majanduskeskkonna tõttu keeruline. Selleks, et linnalt palka saavate isikute palgafonde kasvatada 1%, on vaja täiendavaid vahendeid 115 000 eurot, 2% tarbeks 230 000 jne.
* Majandamiskulude osas kavandatakse mõõdukat kasv. Kiire hinnakasvu katmiseks tuleb osades valdkondades tõenäoliselt teha kärpeid ja valikuid, millised tegevused saavad jätkuda.
* Prioriteetsed on sihtrahastusega investeeringuobjektid ja netovõlakoormuse määr ei ületa strateegiaperioodil lubatud piirmäärasid.

Eelarvestrateegias on eraldi välja toodud olulisemad investeeringuobjektid koos kogumaksumuse ja sihtrahastuse prognoosiga.

Tegevused ja investeeringud, mis arengukavaliselt on olulised, kuid mis ületavad eelarvevõimalused, on kajastatud reservnimekirjas – neid tegevusi tehakse, kui kavandatud tulud ületatakse. Reservnimekiri ehk perspektiivsed tegevused on kajastatud strateegia 6. peatükis.

Tegevuspõhine eelarve on põhitegevuse ja investeerimistegevuse kulude rahaline jaotus arengukavaliste eesmärkide kaupa ning sellises jaotuses on strateegiaperioodi prognoos toodud peatükis 7.

Eelarvestrateegia kohustuslikuks osaks on rahandusministri määrusega kinnitatud vormidel eelarveandmed strateegia perioodi kohta, mis on toodud strateegia viimases peatükis. Nendes kajastuvad strateegiaperioodi põhitegevuse tulemid, netovõlakoormuse määrad ja kohustuste kogusummad. Nimetatud tabelid tuleb hiljemalt Rahandusministeeriumile esitada hiljemalt 30. oktoobril.

Konkreetsed eraldised arengukavaliste tegevuste elluviimiseks määratakse eelarvestrateegiale tuginedes Viljandi linna iga-aastases eelarves.

**Eelnõu menetlemine**

Viljandi Linnavolikogu 31.10.2014 määruse nr 33 [Viljandi linna arengukava ja eelarvestrateegia koostamise, muutmise, menetlemise ja kinnitamise kord](https://www.riigiteataja.ee/akt/407112014028?leiaKehtiv) alusel peab eelarvestrateegia volikogus läbima vähemalt kaks lugemist. Sama määruse § 4 alusel kiidab volikogu arengukava heaks ja suunab avalikustamisele. Volikogu otsustab avalikustamisele suunamisel

* avaliku väljapaneku alguse, kestuse ja koha;
* ettepanekute esitamise aja ja viisi;
* avaliku arutelu toimumise aja ja koha.

Viljandi linna eelarvestrateegia aastateks 2022–2028 määruse eelnõu I lugemine toimus Viljandi Linnavolikogu juunikuu istungil.

Viljandi Linnavolikogu suunas eelnõu pärast I lugemist avalikule väljapanekule, mis toimus ajavahemikul 27.06.2022-15.07.2022. Avalik arutelu Viljandi linna eelarvestrateegia aastateks 2022–2028 avaliku väljapaneku tulemuste arutamiseks toimus 25. juulil 2022.

Avaliku väljapaneku jooksul laekunud ettepanekud vaatas üle Viljandi linna arengustrateegia 2035+, Viljandi linna arengukava aastateks 2022–2028 ja Viljandi linna eelarvestrateegia aastateks 2022–2028 koostamise ajutine komisjon linnavalitsus, kes otsustas, kas ettepanekuga arvestada või mitte. Ettepanekute kohta on esitatud põhjalik teave eelarvestrateegiaga koos menetletava arengustrateegia ja arengukava II lugemise eelnõus. Ettepanekute alusel tehti muudatusi arengukava dokumendis, eelarvestrateegiat need ei puudutanud.

**II lugemise eelnõus tehtud muudatused**

Võrreldes juunis 2022 eelarvestrateegiasse kavandatuga on kas eelarvete eest vastutajate või rahandusameti ettepanekute alusel kooskõlastatult linnavalitsusega muudetud summasid nii põhitegevuses kui ka investeerimistegevuses.

1. Koolide ja lasteaedade toitlustaja esitas hinnatõusutaotluse. Linnavalitsus arutas teemat, pidas toitlustajaga läbirääkimisi ning saavutas 2022. aastaks algselt taotletust 25% väiksema hinnatõusu.
	1. Arvestuslik kulude kasv koolides 2022. a sügisel 32 555 eurot ja alates 2023. aastast 96 750 eurot.
	2. Arvestuslik kulude kasv lasteaedades 2022. a sügisel 30 904 eurot ja alates 2023. aastast 103 840 eurot.
	3. Linnavalitsus kavandas strateegiasse summad selliselt, et koolilõuna jääb lapsevanematele tasuta ning lasteaedade toidupäeva maksumus ei muutu. Lasteaedade toidupäeva maksumuse küsimust arutatakse 2023. aasta eelarve menetlemise käigus täiendavalt.
2. Viljandi Linnahoolduse eelarvetesse tehti järgmised muudatused:
	1. Ühe sõiduki väljaostmiseks 2023. aastal +10 710 eurot.
	2. Hooajatööliste tööjõukulude kasv 2023-2028 +18 200 eurot aastas.
	3. Teede hoolduse kuludesse 2023. aastal +20% Eesti Keskkonnateenuste lepingu maksumusele ehk +137 500 (lepingu maksumust korrigeeritakse THI muutusega), järgnevatel aastatel alla 4,5%.
	4. Korrashoiukuludesse lisati +6000 eurot alates 2023. aastast, et katta täiendavate alade hooldamisega seotud kulusid.
	5. Sõidukikütuse eelarvet suurendati 22 000 eurot aastas seoses kütusehindade kallinemisega. 70% hinnakasvu kavandati ka teiste asutuste kütusekuludes. 2022. aastal on linnaeelarves kütusekulusid kokku kavandatud 50 000 eurot.
3. Investeeringute kuludesse lisati Vabadussõja ausamba rajamise kuludesse 2022. ja 2023. aastasse 26 215 eurot mõlemasse aastasse, summa vastab tööde teostaja taotletule.
4. 2022. aastal on kavas Viljandi Veevärk AS-ile võõrandada Ramsi VK-lt saadud torustikud ning selle tarbeks ühtlasi suurendada Viljandi Veevärk AS aktsiakapitali summas 910 020 eurot (summa on varade arvestuslik jääkmaksumus detsembris 2022).
5. Spordikeskuse järvejooksu tulusid ja kulusid on 1700 euro võrra suuremaks kavandatud (auhinnafondi kasv), Linnaraamatukogu viivistulude eelarveid on mõnesaja euro võrra allapoole kavandatud, sest nende tulude kasvu kavandada ei ole realistlik.
6. Lasteaedade palgafondidesse on alates 2023. aastast kavandatud täiendavaid vahendeid eeskätt õpetajate abide töötasude tõstmiseks, suurendatud on koolituste ja inventari hoolduse kulusid.
7. Koostatud on uus prognoos tulumaksulaekumise kohta. 2022. aastal on Viljandi linnas töötus püsinud suhteliselt madalal (seisuga 02.08.2022 oli see 5,8%). Juuni tulumaksulaekumine oli 2021. aastaga võrreldes 10,8% suurem. Eesti Panga juunikuisele majandusprognoosile tuginedes on keskmise brutokuupalga muutus järgnevatel aastatel suurem, kui kevadises prognoosis. Täpsemalt on arvandmed leitavad eelarvestrateegia dokumendis.
8. Haridusvaldkonna reservi on 2023. aastal lisatud 100 000 eurot ettenägemata kulude katmiseks.
9. Tehtud on veel üksikuid marginaalseid korrigeerimisi eelarveridadel.

Viljandi linna eelarvestrateegia aastateks 2022–2028 kinnitamise määruse eelnõu II lugemine toimus Viljandi Linnavolikogu augusti istungil. II lugemise läbinud tekstis ei ole tehtud muudatusi.

Viljandi linna eelarvestrateegia aastateks 2022–2028 kinnitamise määruse eelnõu III lugemine ja vastuvõtmine toimub Viljandi Linnavolikogu septembri istungil.

Marika Aaso

rahandusameti juhataja

25.08.2022

1. Kohaliku omavalitsuse korralduse seadus <https://www.riigiteataja.ee/akt/130122011056?leiaKehtiv> [↑](#footnote-ref-1)
2. Kohaliku omavalitsuse üksuse finantsjuhtimise seadus <https://www.riigiteataja.ee/akt/123122011008?leiaKehtiv> [↑](#footnote-ref-2)